CELEX: 32010R0220
Language: sl
Date: 2010-03-16 00:00:00
Title: Uredba Komisije (EU) št. 220/2010 z dne 16. marca 2010 o sprejetju programa priložnostnih modulov, ki zajemajo leta 2013 do 2015, za vzorčno raziskavo delovne sile, predvideno z Uredbo Sveta (ES) št. 577/98 (Besedilo velja za EGP)

17.3.2010   
            
            
               SL
            
            
               Uradni list Evropske unije
            
            
               L 67/1
            
         UREDBA KOMISIJE (EU) št. 220/2010
   z dne 16. marca 2010
   o sprejetju programa priložnostnih modulov, ki zajemajo leta 2013 do 2015, za vzorčno raziskavo delovne sile, predvideno z Uredbo Sveta (ES) št. 577/98
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1) in zlasti člena 4(2) Uredbe,
   ob upoštevanju naslednjega:
   
               (1)
            
            
               V skladu z Uredbo (ES) št. 577/98 je treba opredeliti elemente programa priložnostnih modulov, ki zajemajo leta 2013 do 2015.
            
         
               (2)
            
            
               Potrebni so dodatni viri (2) za nekatere sektorje z visokim tveganjem nezgod pri delu ali poklicnih bolezni ter drugih z delom povezanih zdravstvenih težav, ki pa jih nacionalni sistemi socialne varnosti ponavadi ne zajemajo ali jih samo delno zajemajo, na primer „Ribištvo in gojenje vodnih organizmov“ (oddelek 03 NACE Rev. 2) „Rudarstvo“ (področje B NACE Rev. 2) ali „Zdravstvo in socialno varstvo“ (področje Q NACE Rev. 2).
            
         
               (3)
            
            
               Novi priložnostni modul o nezgodah pri delu in zdravstvenih težavah, povezanih z delom, bo pomenil znatno dodano vrednost k informacijam, ki jih je mogoče pridobiti iz evropske statistike o nezgodah pri delu (ESAW) in evropske statistike poklicnih bolezni (EODS), ter bo predvsem omogočal neposredno povezavo podatkov o nezgodah in poklicnih boleznih s položajem oseb na trgu dela ter pridobitev informacij o nastajajočih tveganjih (npr. zdravstvene težave, povezane z delom, ki v nacionalni zakonodaji niso priznane kot poklicne bolezni).
            
         
               (4)
            
            
               Evropska strategija zaposlovanja v celoti odraža potrebo po upoštevanju zaposlovanja kot vzroka za priseljevanje, zlasti potrebo po izboljšanju položaja migrantov na trgu dela. Smernice za zaposlovanje, sprejete z Odločbo Sveta 2008/618/ES (3), ki so sestavni del „Svežnja integriranih smernic“, oblikovanega za spodbujanje rasti in delovnih mest v Evropi kot del prenovljene lizbonske strategije, zahtevajo, da se posebna pozornost nameni znatnemu znižanju zaposlitvenih vrzeli za težje zaposljive osebe, vključno z vrzeljo med državljani tretjih držav in državljani EU. Izrecno navajajo, da sta boj proti diskriminaciji in vključevanje priseljencev ključna in zahtevajo ustrezno upravljanje ekonomskih migracij za izboljšanje usklajevanja potreb trga delovne sile. Ustrezni podatki za spremljanje teh vprašanj so izjemno pomembni, zlasti glede na to, da bo potreba po delavcih migrantih zaradi staranja delovne sile EU in predvidenega pomanjkanja sposobnosti v prihodnjih letih še naraščala.
            
         
               (5)
            
            
               V kontekstu razprave o prožni varnosti in izražene potrebe po večji prilagodljivosti podjetij in delavcev v Evropi, ključnem vprašanju iz Evropske strategije zaposlovanja in smernic za zaposlovanje, je treba pridobiti podatke iz široke evropske raziskave o obsegu uporabe različnih oblik novih načinov organizacije dela, ureditev delovnega časa in izkušenj delavcev z njimi.
            
         
               (6)
            
            
               Ukrepi iz te uredbe so v skladu z mnenjem Odbora za evropski statistični sistem –
            
         SPREJELA NASLEDNJO UREDBO:
   Člen 1
   Sprejme se program priložnostnih modulov za vzorčno raziskavo delovne sile, ki zajemajo leta 2013 do 2015, kot je določeno v Prilogi.
   Člen 2
   Ta uredba začne veljati sedmi dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. marca 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 77, 14.3.1998, str. 3.
   
      (2)  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij – Izboljšanju kakovosti in produktivnosti pri delu: strategija Skupnosti 2007–2012 za zdravje in varnost pri delu, sprejeta 21.2.2007 – COM(2007) 62.
   
      (3)  UL L 198, 26.7.2008, str. 47.
   
      PRILOGA
      
         RAZISKAVA DELOVNE SILE
      
      
         Večletni program priložnostnih modulov
      
      1.   NEZGODE PRI DELU IN DRUGE Z DELOM POVEZANE ZDRAVSTVENE TEŽAVE
      Seznam spremenljivk: opredeliti pred decembrom 2011.
      Referenčno obdobje: 2013. Države članice lahko predložijo podatke za vseh 52 tednov ali za drugo četrtletje leta.
      Zadevne države članice in regije: opredeliti pred decembrom 2011.
      Reprezentativnost rezultatov: opredeliti pred decembrom 2011.
      Popolnost vzorca priložnostnega modula: Vzorec priložnostnega modula mora izpolnjevati zahteve iz točke 4 Priloge I k Uredbi Komisije (ES) št. 377/2008 (1), tj. vzorec, uporabljen za zbiranje informacij o priložnostnih modulih, mora vsebovati tudi informacije o strukturnih spremenljivkah.
      Pošiljanje rezultatov: pred 31. marcem 2014.
      2.   POLOŽAJ MIGRANTOV IN NJIHOVIH NEPOSREDNIH POTOMCEV NA TRGU DELA
      Seznam spremenljivk: opredeliti pred decembrom 2012.
      Referenčno obdobje: 2014. Države članice lahko predložijo podatke za vseh 52 tednov ali za drugo četrtletje leta.
      Zadevne države članice in regije: opredeliti pred decembrom 2012.
      Reprezentativnost rezultatov: opredeliti pred decembrom 2012.
      Popolnost vzorca priložnostnega modula: Vzorec priložnostnega modula mora izpolnjevati zahteve iz točke 4 Priloge I k Uredbi (ES) št. 377/2008, tj. vzorec, uporabljen za zbiranje informacij o priložnostnih modulih, mora vsebovati tudi informacije o strukturnih spremenljivkah.
      Pošiljanje rezultatov: pred 31. marcem 2015.
      3.   ORGANIZACIJA DELA IN UREDITEV DELOVNEGA ČASA
      Seznam spremenljivk: opredeliti pred decembrom 2013.
      Referenčno obdobje: 2015. Države članice lahko predložijo podatke za vseh 52 tednov ali za drugo četrtletje leta.
      Zadevne države članice in regije: opredeliti pred decembrom 2013.
      Reprezentativnost rezultatov: opredeliti pred decembrom 2013.
      Popolnost vzorca priložnostnega modula: Vzorec priložnostnega modula mora izpolnjevati zahteve iz točke 4 Priloge I k Uredbi (ES) št. 377/2008, tj. vzorec, uporabljen za zbiranje informacij o priložnostnih modulih, mora vsebovati tudi informacije o strukturnih spremenljivkah.
      Pošiljanje rezultatov: pred 31. marcem 2016.
      
         (1)  UL L 114, 26.4.2008, str. 57.